Էֆեդրա երկհասկիկային

Էֆեդրա երկհասկիկային  (), էֆեդրազգիների ընտանիքի, էֆեդրա ցեղի բույս։

Նկարագրություն 
Ցածրահասակ թուփ է' 20-40 սմ բարձրությամբ, պառկած կամ դեպի վեր ուղղված ընձյուղներով, որոնք բարակ են, նուրբ, անկյունավոր, դեղնականաչավուն։ Տերևների փոխարեն հանդես են գալիս տերևանոթները' երկբլթակ խողովակների ձևով, որոնց երկարությունը հասնում է 1,5-4,5 մմ-ի և որոնք ընձյուղը բաժանում են բազմաթիվ միջհանգույցների։ Ծաղկաբույլերը մանր են, ծոցային, արականները համարյա գնդաձև են, գլանաձև, 8-16-ական հատ, հավաքված փնջերով, երկար ծաղկակոթունների վրա։ Պտուղները դեղնակարմրավուն են, 2-3 սերմերով։ Միջերկրածովյան սարմատյան տեսակ է։ Չափազանց երաշտադիմացկուն բույս է։ Աճում է բաց, արևոտ, չոր և քարքարոտ, ավազային հոդերում, որոնք հարուստ են կրային միացություններով։ Ցրտադիմացկուն է։

Տարածվածություն 
Հանդիպում է Կովկասում (Արևմտյան Նախակովկաս, Արևելյան Նախակովկաս, Արևմտյան Կովկաս, Արևելյան Կովկաս, Չերքեզիա, Նախիջևան, Հարավային Արցախ, Արևելյան Անդրկովկաս, Ապշերոն, Թալիշ)։ Կովկասում լայնորեն տարածված տեսակներից մեկն է։ Ավելի շատ հանդիպում է ծովամերձ շրջաններում։ Հանդիպում է նաև ԽՍՀՄ-ի Եվրոպական մասում, Արևմտյան Սիբիրում, Միջին Ասիայում, միջերկրածովյան երկրներում, Հյուսիսային Իրանում, Տիբեթում և Ճիմալայում։ Հայաստանում հանդիպում է Մեղրու ֆլորիստիկական շրջանում, ներքին լեռնային գոտու ավազոտ, քարքարոտ և խճոտ լանջերում։

Կիրառություն 
Պտուղներն ուտվում են։ Ցողունները ժողովրդական տնտեսության մեջ օգտագործվում են հոդացավի և սրտային հիվանդությունների բուժման համար։ Պիտանի է չափազանց չոր, քարքարոտ և գյուղատնտեսության համար ոչ պիտանի հողամասերի կանաչապատման համար։ Լայնորեն պետք է օգտագործել քարապարտեզների ձևավորման բնագավառում։ Էկոլոգիական խումբը VIII: Մշակության հավանական շրջանները 8—9, 18—20, 22-28, 31-32:

Ծանոթագրություններ 

Էֆեդրազգիներ